

**УПУТСТВО ЗА AУТОРЕ РАДОВА**

Часопис „Парадигма” објављује теоријске и емпиријске радове, како научне тако и стручне из области социјалног рада, специјалне едукације и рехабилитације. Осим тога, објављују се прикази монографских публикација.

За објављивање у часопису прихватају се искључиво оригинални радови који нису претходно објављивани и нису истовремено поднети за објављивање у неком другом часопису, што аутор гарантује посебном изјавом.

Радови се достављају на српском или енглеском језику.

Радови који нису припремљени у складу са Упутством за ауторе, не узимају се у разматрање.

**Наслов рада.** Треба да је информативан, да одражава предмет проучавања – истраживања и да не садржи више од десет речи. Уколико рад потиче из неког пројекта, потребно је у фусноти навести назив и број пројекта. Радови настали као прикази са предавања, трибина и научних и стручних скупова, треба да садрже назив, место и датум одржавања. За експозее са одбране докторских дисертација и мастер радова наводе се подаци о факултету и о комисији пред којом је рад брањен.

**Резиме.** На почетку рада (иза наслова) даје се резиме обима 150–300 речи, који садржи циљ рада, примењене методе, главне резултате и закључке. Издавач преводи наслов и резиме на енглески и немачки језик.

**Кључне речи.** Кључне речи се наводе иза резимеа. Треба да их буде од пет до седам, пишу се малим словима и одвајају запетом.

**Основни текст.** Радови треба да буду писани јасно и разумљиво, логичким редом. Радове емпиријског карактера потребно је структурирати тако да, поред увода и закључка, имају три основна дела: Теоријски приступ проблему, Методолошки оквир истраживања и Резултати истраживања.

**Oбим и фонт.** Радови треба да буду написани у текст процесору Microsoft Office Word – фонтом Times New Roman (величине 12 тачака за основни текст и 10 тачака за фусноте), списак литературе, резиме (са размаком од 1,5 реда). Не треба да буду дужи од једног ауторског табака, односно до 30.000 словних знакова.

**Истицање текста.** Истицање делова текста изводи се курзивом, а не спационирањем, верзалом, полуцрним стилом и подвлачењем. Наслови и поднаслови исписују се болдом. Избегавати двоструко истицање – наводницима и курзивом. Потребно је користити наводнике „н” и полунаводнике ’н’ одређене типографском нормом српског језика.

**Референце у тексту.** Имена страних аутора у тексту наводе се у српској транскрипцији, фонетским писањем презимена, а у загради изворно, уз годину публиковања рада, нпр. Епстеин (Epstein, 1995). Уколико су рад писала два аутора, наводе се оба презимена, а уколико постоји више аутора, у загради се наводи презиме првог аутора, и скраћеница – и сар.

**Цитати.** Цитат, без обзира на дужину, треба да прати референца са презименом аутора, годином објављивања, бројем странице, нпр. (Јовановић, 2015: 23). За сваки цитат дужи од 350 знакова, аутор мора да приложи писмено одобрење власника ауторских права. Ако се у цитирању изостављају поједини делови, користе се три тачке у угластим заградама.

**Литература.** На крају текста прилаже се списак само оних библиографских јединица које су навођене у тексту, на језику и писму на коме су објављене, азбучним редоследом.

*Библиографска јединица књиге, монографије и сл. треба да садржи:* презиме, иницијал имена аутора, годину издања у загради, наслов књиге (италиком), место издања и издавача.

Campbell, S. B. (2002*). Behavior problems in preschool children: Clinical and developmental issues.* New York: The Guilford Press.

*Поглавље у монографији или зборнику:* Cicchetti, D. (2006). Development and psychopathology. In D. Cicchetti & D. J. Cohen (Eds.), *Developmental psychopathology: Theory and method* (pp. 1–23). New Jersey: John Wiley & Sons, Inc.

*Чланак у часопису треба да садржи*: презиме и име аутора, годину издања (у загради), наслов чланка, пуно име часописа (италиком), годиште, број часописа и странице.

Један аутор:

Cohen, J. (2007). Evaluating and improving school climate: Creating a climate for learning. *Independent School*, *67*(1), 18–26.

Два до седам аутора:

Claes, E., Hooghe, M., & Reeskens, T. (2009). Truancy as a contextual and school-related problem: A comparative multilevel analysis of country and school characteristics on civic knowledge among 14 year olds. *Educational Studies*, *35*(2), 123−142.

Више од седам аутора:

Flannery, D. J., Vazsonyi, A. T., Liau, A. K., Guo, S., Powell, K. E., Atha, H., ... , & Embry, D. (2003). Initial behavior outcomes for the Peace Builders universal school-based violence prevention program. *Developmental Psychology*, *39*(2), 292–308.

*Веб документ:* презиме и иницијали имена аутора, година, назив документа (италиком), датум када је сајт посећен, интернет адреса сајта

Kenney, G. M., Cook, A., & Pelletier, J. (2009). *Prospects for reducing uninsured rates among children: How much can premium assistance programs help?* Retrieved from Urban Institute website: http:// www.urban.org/url.cfm?ID=411823

Када се исти аутор наводи више пута, поштује се редослед година у којима су радови публиковани. Уколико се наводи већи број радова истог аутора публикованих у истој години, радови треба да буду означени словима уз годину издања, нпр. 2019а, 2019б.

*Табеле, графикони, шеме и слике.* Табеле треба да буду урађене у програму Microsoft Office Word (без вертикалних линија), а илустрације (слике и цртежи) у JPG формату и означене бројем, пратећи редослед у тексту или у прилогу. При одређивању величине, потребно је водити рачуна о формату часописа и текста. У односу на текст, треба да су центриране. Уколико је потребно, садрже објашњења ознака које су коришћене. Редни број исписује се нормалом, а називи италиком, и то: код табела и графикона изнад, а код слика испод.

На пример: Табела 3. *Успех ученика контролне групе*

**Фусноте и скраћенице.** Фусноте се користе за објашњења. Скраћенице треба избегавати.

**Евалуација радова.** Радови за које редакција процени да су садржајно и технички неодговарајуће припремљени, да немају списак литерaтуре и да су већ објављени, неће се узимати у разматрање. Рукописе рецензирају два рецензента са Листе рецензената и, уколико је потребно, враћају ауторима на дораду. Прихваћени радови се разврставају у две групе: научни и стручни чланци. Научни чланци се категоризују као: (1) оригинални научни чланак, (2) прегледни чланак, (3) кратко или претходно саопштење, (4) научна критика, односно полемика. Стручни чланци се разврставају у категорије: (1) стручни чланак, (2) информативни прилог, (3) приказ, (4) библиографија.

Аутори уз рад на посебној страници достављају Ауторски образац у који се уписује име, средње слово, презиме аутора, година рођења, назив рада, струка, ужа стручна област интересовања или ужа научна област којом се аутор бави, установа у којој је аутор запослен, место, и-мејл и број телефона. Уз рад се доставља скенирана Ауторска изјава потписана од свих коаутора.

Адреса редакције:

**Висока школа социјалног рада**

**часопис „ПАРАДИГМА”**

11000 Београд, Теразије 34

11000 Београд

И-мејл: paradigma@asp.edu.rs